DA stel plan bekend om plaasmoorde te bekampArgieffoto: AfriForum Jeug Die DA het ŉ aksieplan teen plaasmoorde bekendgestel. Die plan is in die parlement deur die DA-LP’s Andrew Whitfield, Annette Steyn en John Steenhuisen bekend gemaak, en volgens Whitfield sal die groot aantal plattelandse DA-raadslede binnekort betrek word in die bekamping van die probleem. Whitfield het gesê Suid-Afrika se landelike gemeenskappe word bedreig deur gewelddadige misdadigers en dit moet stop. “Suid-Afrika se kwesbare landelike gemeenskappe het dringende, duidelike en beslissende optrede nodig en ons kan nie langer wag nie. Aanvalle op boere, plaaswerkers en landelike gemeenskappe is ŉ aanval op ons landelike ekonomie. Dit is tyd om ons politieke verskille opsy te sit en oor partygrense heen saam te werk om ŉ landelike veiligheidsplan te implementeer wat alle Suid-Afrikaners bevoordeel,” het hy gesê. “Ons plan is ŉ gemeenskapsgerigte ‘stewels op die grond’-benadering tot landelike veiligheid, wat die uitgebreide gebruik van tegnologie insluit en voorstelle vir hoër polisiesigbaarheid om landelike inwoners veilig te hou,” som Witfield dit op. (Foto: Demokratiese Alliansie/da.org.za) “Dit is belangrik om te beklemtoon dat die LGP-reserviste-model nie ŉ enkele verandering aan wetgewing nodig het nie. Die enigste beleid wat die SAPD sal moet hersien, is die kwalifikasies en minimum vereistes vir reserviste. Daar is dus geen rede waarom die SAPD nie hierdie plan onmiddellik kan implementeer nie,” het Whitfield gesê. Die DA se landelike veiligheidsplan stel die volgende voor: Polisiestasies wat ŉ spesifieke landelike gebied bedien, moet ten minste een toegewyde landelike sektor skep as deel van sy sektorpolisiëringstruktuur en -plan. Waar stasies groter of oorwegend landbougebiede bedien, sal sulke gebiede in verskillende bestuurbare polisiëringsektore verdeel word. In hierdie sektore sal ten minste een SAPD-lid aangestel word as sektorbevelvoerder, in ooreenstemming met die huidige sektorpolisiëringsnorme. Elke landelike sektor het stewels op die grond nodig om te verseker dat gemeenskappe veiliger voel en om misdadigers af te skrik. Vanweë die onnodige swaar struktuur van die SAPD, kan die polisie egter nie ŉ span beamptes aan elke landelike sektor toewys nie. Dit bring ons by die derde aspek van die landelike veiligheidsplan. Gemeenskapspolisiëring is ŉ doeltreffende afskrikmiddel vir misdaad. Landelike gemeenskappe ken hul omgewing, aangesien baie hul lewens in hierdie gemeenskappe deurgebring het. Die DA stel dus ŉ benadering voor waar nasionale / provinsiale strategieë vir landelike veiligheid aan landelike sektore uitgereik word. Landelike veiligheidsplanne moet dan op plaaslike stasievlak aangepas word, in samewerking met vrywilligers van die gemeenskap. Op plaaslike stasievlak word ŉ landelike gemeenskapspolisiëringseenheid (LGP) opgerig vir elke polisiestasie, wat ten minste een landelike sektor bedien. Hierdie LGP’s bestaan uit vrywilligers uit die plaaslike gemeenskap wat die SAPD sal help met polisiëring in ŉ landelike sektor. Hierdie vrywilligers kan insluit LGP-reserviste, LGP-ondersteuningslede (insluitend spesialiste), LGP-hulplede, landelike gemeenskapsvrywilligers of lede van bestaande gemeenskapspolisiëringsforums. Argieffoto van ‘n gedenkdiens vir polisielede wat dood is. (Foto: GCIS) LGP-reserviste sal wees net soos SAPD-reserviste, spesifieke landelike polisie-opleiding ontvang en as ŉ “deeltydse landelike polisieman” optree. Hul ondersteuningslede sal ten minste een funksie hê en spesialiste word toegerus met vaardighede wat nodig is vir landelike polisiëring en sal saam met landelike reserviste onder toesig van die SAPD werk. LGP-hulplede sal meestal as stewels op die grond dien, terwyl vrywilligers uit die landelike gemeenskap as ŉ “landelike buurtwag” sal optree met verskillende rolle volgens die behoeftes van spesifieke plaaslike stasies. Landelike gemeenskapsvrywilligers sal nie as reserviste funksioneer nie. Gemeenskapspolisiëringsforums (GPF’s) sal van onskatbare waarde wees in die stryd teen landelike misdaad. Ingevolge die DA se plan sal landelike polisiëringsondersteuningsnetwerke landelike burgerband (BB)-radionetwerke en -radiokamers insluit, sowel as landelike polisiëring deur hommeltuie en finansiële steun. Die plan stel voor die vestiging van ŉ landelike radionetwerk vir elke stasie. Hierdie BB-netwerk het slegs toegang tot ŉ spesiale landelike veiligheidskanaal en het geen toegang tot amptelike SAPD-radiofrekwensies of -kanale nie. Hierdie BB-netwerke sal beheer word deur ŉ landelike radiokamer, geleë op stasievlak en bestuur deur ŉ lid van die plaaslike LGP. Dit sal aan alle landelike wonings beskikbaar gestel word. Verdagte aktiwiteite en veiligheidsrisiko’s kan geïdentifiseer word en die stelsel kan gebruik word vir oproepe tussen lede en noodoproepe om landelike gemeenskappe nader aan mekaar te bring. Hommeltuigtegnologie word wêreldwyd suksesvol gebruik omdat dit goedkoper en beter is as konvensionele polisiëring en misdadigers afskrik. Deur ŉ hommeltuig toe te rus met termiese beeldvorming, nagvisie, of infrarooi beeldingstegnologie, kan verdagtes geïdentifiseer en agtervolg word onder enige omstandighede en enige tyd van die dag. Hommeltuigtegnologie sal onmeetbare waarde toevoeg tot die stryd teen landelike misdaad en geweld. Uiteindelik moet LGP-reserviste vir hul werk en uitgawes vergoed word. Hierdie stelsel sal ŉ voet in die deur wees vir diegene wat op voltydse basis by die SAPD wil aansluit. Die DA se landelike veiligheidsplan sal die oprigting van landelike beveiligingseenhede, die SAPD se provinsiale direktoraat vir landelike veiligheid (PDLV) en ŉ landelike misdaadintelligensie-afdeling (LMIA) insluit. Landelike beveiligingseenhede (LB-eenhede) sal in die SAPD opgestel word om vinnige reaksie moontlik te maak, veiligheidsoperasies uit te voer en met provinsies saam te werk. Dit sal verseker dat alle landelike gemeenskappe in die betrokke distrikte kennis dra van landelike veiligheidsplanne en dit in werking stel. Die PDLV sal die sentrale opleidingspunt wees vir die opleiding van LGP-lede. Die LMIA sal help om inligting oor landelike veiligheid in te samel, te verwerk en te versprei en meestal op ŉ distriksvlak funksioneer, terwyl die misdaadintelligensie-netwerk wenke sal gebruik om bedreigings in landelike gemeenskappe te beveg.